Bonsai: Kremetart (Baobab, Adansonia digitata) | Florcom Gardens
Bonsai: Kremetart (Baobab, Adansonia digitata)
June 5, 2008 by koos 0 Comments
Die kremetart word in die warm noordelike gedeeltes van Suid Afrika aangetref. Die kremetart bereik hoogtes van tot 20 meter en het ‘n enorme stam met ‘n omtrek van tot 10 meter. Die spreiende takke wat in die winter soos wortels lyk is kenmerkend.
Die kremetart is baie gewild onder bonsai-liefhebbers. Die kremetart is dormant in die winter en kan daarom gedurende die winter binneshuis gehou word. Hierdie plante kan dus in feitlik enige gedeelte van die land as bonsai gekweek word.
Johan en Berrie Ras van Warmbad het die kremetart op die fotos vanaf saad gekweek. Hulle het die saad in 1968 ontkiem. Foto A is in 1979 (11 jaar na ontkieming) en foto B in 1993 (25 jaar na ontkieming) geneem. Foto nommer C is gedurende Mei 2008 (40 jaar na ontkieming) geneem.
Johan en Berrie gee die volgende wenke aan voornemende bonsaikwekers wat kremetarte wil kweek:
Vars sade van kremetarte ontkiem moeilik. Gebruik dus saad van ten minste een jaar oud.
Plant jou toekomstige bonsai in ‘n groot houer (gewone houer vir potplante).
‘Top’ nuwe takkies op ongeveer die derde blaar sodat baie en kort takke gevorm word.
Sodra herfskleure begin wys (ongeveer April), moet alle watertoediening gestaak word. Kremetarte is gedurende die winter in ‘n rustoestand en mag geen water kry nie. Gedurende hierdie tydperk moet die plante teen koue beskerm word. Aangesien hulle in rus is, kan hulle soos ornamente in die huis hanteer word.
Wanneer die boom begin bot (ongeveer September) kan hy weer water kry. Maak die water geleidelik meer.
Wanneer die boompie soos ‘n bonsai begin lyk, kan hy in ‘n bonsai-houer oorgeplant word. Doen dit gedurende Augustus. Wanneer die boompie oorgeplant word, moet die wortels teruggesny word – smeer die snyvlakke van die teruggesnyde wortels met blomswael.
11 jaar na ontkieming (1979)
25 jaar na ontkieming (1993)
40 jaar na ontkieming (Mei 2008)
Vir meer inligting kan Johan en Berrie geskakel word by 082 545 8683.
Prev:Plant of the week – Hen-en-kuikens (Hen and chickens, Chlorophytum comosum)
Next:Tuinrose – Wenke vir Junie